Saglemi Aban adan no yɛ adan dwumadzi bi a nkyɛ aban hyehyɛe dɛ ɔmbɔboa ntsew ɔhaw a Ghanafo wɔ no wɔ adan nsɛnsɛm ho no do. Seseiara dze, aban biara a ɔbɛba do no yi enyi ma enyidoadzehu kɛse a ɔtse dɛm no ma aka nwuramu. Wonoaa no dɛn na ammben?
Afe 2012 na Ghana mampanyin dadaw John Dramani Mahama dze asɔw bɔɔ famu wɔ dwumadzi no ho. Adan yi wɔ Saglemi a ɔbɛn Tsopoli wɔ Ningo – Prampram Mansin no mu. Mfe dubiako nye yi (2012-2023), adan no nnyɛɛ krado a Ghanafo benya kwan akɛtsena mu ɔnam siantsir ahorow a merebɛda no edzi wɔ akyerɛw no mu ntsi.
Siantsir tsitsir a adan yi nnyɛɛ krado nye dɛ, aban ahorow a aba fitsi afe 2012 eyi hɔn enyi ama enyidoadzehu no. Mampanyin dadaw John Dramani Mahama, ɔnoara a ɔdze enyidoadzehu no bae no enntum ennwie na n’aban fii do. Ofi hɔ no na mampanyin Nana Addo Danquah Akuffo Addo n’aban so baa do. Bɛpem ndɛ, adan a dodowara ayɛ krado no aka nwuramu a amamfo so kɔ do ara berɛ wɔ adan nsɛnsɛm ho.
Siantsir kor so a adan no aka nwuramu no nye pɛrpɛryɛ ho nsɛnsɛm. Nokwar pɔkyee biara mmfii mu mmbae dze, eso nkorɔfo kyerɛ dɛ sika a wɔdze ahyɛ adan no mu no so. Ɔnam do ma mpanyimfo a wɔda dwumadzi no ano no resɛɛ sika a nkyɛ onnyi dɛ wɔsɛɛ wɔ ho a ɔmmboa ma adan no ne nsii nnkɔ do.
Saglemi Adan a aban eyi enyi ama no yi yɛ adze bi a orinya nsunsuando bɔn wɔ ebusuafo na amamfo a wɔayɛ krado dɛ wɔpɛ dan no mu atsena no bi no do. Iyi kyerɛ bɔhyɛ a Ghana aban adadaw na afofor nyinara nntum nndzi do no. Iyi san tserɛw gyedzi a Ghanafo nnyi wɔ aban biara a ɔbɛba mu no so.
Dɛ mbrɛ aban da ho ara eyi enyi ama adan no, asɛmbisa a ɔwɔ ho no nye dɛ: “Aso aban no bɛba mu abatoa adan no do? Sɛ ɔbɛba mu a, ber bɛn?” Mber nko na ɔbɛkyerɛ. Dza miribisa nye dɛ, “Aso Ghanafo dodowara bɔkɔ do adeda nkorɔfo hɔn fiadze enyim ekesi da bɛn? Aso nkorɔfo bɛka adan a no bo ayɛ dzen ho nsɛnsɛm ekesi da bɛn? Aso wɔnoaa no dɛn na ammben?” Nna aso.
